faoin seasamh atá le glacadh thar ceann an Aontais Eorpaigh sa Chomhchoiste AE- CTC a bunaíodh faoi Choinbhinsiún an 20 Bealtaine 1987 i ndáil le nós imeachta coiteann idirthurais maidir le leasuithe ar an gCoinbhinsiún sin

MEABHRÁN MÍNIÚCHÁIN

1.Ábhar an togra

Is éard a mbaineann an togra seo leis an cinneadh lena mbunaítear an seasamh atá le glacadh thar ceann an Aontais sa Chomhchoiste AE-CTC maidir le hidirthurais choiteann (‘an Comhchoiste’) i dtaca le glacadh atá á bheartú ar chinneadh lenar leasaítear Foscríbhinní Choinbhinsiún 20 Bealtaine 1987 maidir le nós imeachta coiteann idirthurais (‘an Coinbhinsiún’).

2.Comhthéacs an togra

2.1.An Coinbhinsiún

Is éard is aidhm don Choinbhinsiún gluaiseacht earraí a éascú idir an tAontas Eorpach agus tíortha is Páirtithe Conarthacha sa Choinbhinsiún. Cuireann sé síneadh le nós imeachta idirthurais custaim an Aontais ionas go gcuimsítear ann na Páirtithe Conarthacha atá sa Choinbhinsiún cé is moite den Aontas, agus leagann sé amach na hoibleagáidí atá ar lucht trádála agus ar na húdaráis custam i leith earraí a iompraítear faoin nós imeachta seo ó Pháirtí Conarthach amháin go Páirtí Conarthach eile. Is an 1 Eanáir 1988 a tháinig sé i bhfeidhm.

Is Páirtí Conarthach sa Choinbhinsiún atá san Aontas Eorpach. Seo iad na Páirtithe Conarthacha eile: Poblacht na hÍoslainne, Poblacht na Macadóine Thuaidh, Ríocht na hIorua, Poblacht na Seirbia, Cónaidhm na hEilvéise, agus Poblacht na Tuirce. Tá tagairt do na tíortha sin sa Coinbhinsiún, agus is tíortha comhchoiteann idirthurais a thugtar orthu ann.

2.2.An Comhchoiste

Is é an tasc atá ag an gComhchoiste an Coinbhinsiún a riar agus dea-chur chun feidhme an Choinbhinsiúin a áirithiú. Glacann an Coiste leasuithe a dhéantar ar fhoscríbhinní an Choinbhinsiúin, agus is trí bhíthin cinntí a dhéanann sé sin.

Na cinntí a dhéanann an Comhchoiste, déantar a nglacadh de chomhaontú frithpháirteach, faoi mar a ordaítear in Airteagal 14(2) den Choinbhinsiún.

2.3.Gníomh beartaithe an Chomhchoiste

I dtús 2021, tá an Comhchoiste le cinneadh a ghlacadh de nós imeachta i scríbhinn, cinneadh i ndáil le leasú ar Fhoscríbhinní I agus III den Choinbhinsiún (‘an gníomh atá beartaithe’).

Is é críoch atá i gceist leis an ngníomh atá á bheartú an Coinbhinsiún a ailíniú le forálacha i gCód Custaim an Aontais agus na Gníomhartha Tarmligthe agus Gníomhartha cur chun Feidhme a ghabhann leis maidir le nós imeachta na n‑idirthuras mar aon leis an stádas custaim atá ag earraí an Aontais, sin agus na hathruithe riachtanacha a chur ar fhoscríbhinní an Choinbhinsiúin i ndiaidh don Ríocht Aontaithe tarraingt siar ón Aontas, mar aon le haontachas na Ríochta Aontaithe sa Choinbhinsiún. Seo a leanas na saintréithe sin:

Airteagal 311 de Rialachán Cur Chun Feidhme (AE) 2015/2447 (‘an Gníomh Cur Chun Feidhme’), is ann a leagtar amach an iarraidh ar aisghabháil na bhfiach custaim a aistriú, agus is airteagal é a leasaíodh i mí Mheán Fómhair 2019. Is sa leasú sin a socraíodh na rialacha i leith na hiarrata ar aistriú na haisghabhála sa chás go bhfaigheann an t‑údarás custaim i dtír atá páirteach in oibríocht idirthurais fianaise gur ar a críocha féin a tharla na himeachtaí ba chúis leis na fiacha. Sna cásanna sin, ba cheart don údarás sin iarraidh ar an tír imeachta an fhreagracht i leith thosú na haisghabhála a aistriú chuici féin. Is éard ba cheart don tír imeachta a dheimhniú laistigh de thréimhse áirithe an bhfuil inniúlacht thosú na haisghabhála á haistriú aici chuig an údarás custaim iarratasóra nó nach bhfuil. Dá bhrí sin, Airteagal 50 d’Fhoscríbhinn I a ghabhann leis an gCoinbhinsiún, airteagal is macasamhail d’Airteagal 311 den Ghníomh Cur Chun Feidhme, is airteagal sin ba cheart a leasú dá réir sin.

Leasaíodh Iarscríbhinn 72-04 den Ghníomh Cur chun Feidhme ina bhfuil cur síos ar an nós imeachta leanúnachais ghnó, agus is infheidhme dó ón 30 Meitheamh 2020. Ionas gur mó solúbthacht a bheidh i nós imeachta an leanúnachais ghnó idirthurais, agus ar mhaithe leis na foirmiúlachta a bhíonn ar na húdaráis custam a laghdú, sin agus na costais a thabhaíonn siad, cuireadh síneadh le bailíocht na ndeimhnithe is cuimsitheach ar páipéar mar aon leis na deimhnithe ráthaíochta tarscaoilte. Ba cheart Airteagal 79 d’Fhoscríbhinn I den Choinbhinsiún a leasú dá réir sin, mar aon le Pointe 19.3., Caibidil III, Foscríbhinn II d’Iarscríbhinn I den Choinbhinsiún, áit a bhfuil athrá ar a bhfuil i bhFoscríbhinn 72-04, pointe 19.3, Caibidil III den Ghníomh Cur Chun Feidhme.

Nuair nach mbeidh feidhm feasta le Cód Custaim an Aontais ar an Ríocht Aontaithe ná laistigh den Ríocht Aontaithe, Tuaisceart Éireann as an áireamh, is ina Pháirtí Conarthach ar leith a dhéanfar an Ríocht Aontaithe a aontú leis an gCoinbhinsiún, agus beidh feidhm leis an bPrótacal maidir le hÉirinn/Tuaisceart Éireann, prótacal atá i gceangal leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach don Fhuinneamh Adamhach. Tá tagairtí sa Choinbhinsiún do Bhallstáit AE, do thíortha comhchoiteann idirthurais, agus do chód gach tíre faoi seach. Dá bhrí sin, is den riachtanas na hathruithe cuí a chur ar Fhoscríbhinn III den Choinbhinsiún le hidirdhealú a dhéanamh idir an Ríocht Aontaithe agus Tuaisceart Éireann, agus le cur i dtásc go bhfuil feidhm ag Cód Custaim an Aontais i dTuaisceart Éireann, go mór mór i ndáil leis na forálacha gealltanais.

Seasamh an Aontais ar Dhréachtchinneadh an Chomhchoiste maidir leis na leasuithe breise ar an gCoinbhinsiún, is seasamh é atá bunaithe ar rialacha AE a bhí comhaontaithe cheana ag an gComhairle (go mór mór forálacha Chód Custaim an Aontais agus na gníomhartha cur chun feidhme). An t‑inneachar a ghabhann le cur i bhfeidhm an Phrótacail maidir le hÉirinn/Tuaisceart Éireann, is inneachar é atá i gcomhréir leis an bPrótacal sin.

An gníomh atá á bheartú, déanfar gníomh ceangailteach de, gníomh a cheanglófar ar an dá pháirtí i gcomhréir le hAirteagal 2 den Chinneadh sin, cinneadh lena bhforáiltear a theacht i bhfeidhm lá a ghlactha.

Na forálacha a bhaineann le bailíocht na ndeimhnithe ráthaíochta is cuimsitheach ar páipéar agus na ndeimhnithe díolúine, ba cheart dóibh a bheith i bhfeidhm go cúlghabhálach ón 30 Meitheamh 2020. Ba cheart comhionannas na gcoinníoll a dheonú do na ráthóirí faoi dhlí an Aontais agus faoin gCoinbhinsiún. Tréimhse bhailíochta shínte na ndeimhnithe, is tréimhse í atá i bhfeidhm cheana ón 30 Meitheamh 2020 i reachtaíocht chustaim an Aontais.